TVD จัดงบฯ 10 ลบ.ขยายสาขาเพิ่ม 8 แห่ง H2/61 มั่นใจยอดขายปี 61 โตทะลักเฉียด 4 พันลบ.
TVD จัดงบฯ 10 ลบ.ขยายสาขาเพิ่ม 8 แห่ง H2/61 มั่นใจยอดขายปี 61 โตทะลักเฉียด 4 พันลบ. 
1 มิ.ย. 2561

นายวิเชียร มานะพงศ์พันธ์ หัวหน้าสายงานการเงินและบัญชี บริษัท ทีวี ไดเร็ค จำกัด (มหาชน) หรือ TVD เปิดเผยว่า บริษัทคาดแนวโน้มยอดขายในช่วงไตรมาส 2/61 จะเติบโตอย่างต่อเนื่องจากไตรมาส 1/61 เนื่องจากมีการจัดแคมเปญฉลองครบรอบ 19 ปี ช็อปทุกวัน ลุ้นทุกสัปดาห์
รวมถึงการร่วมมือผลิตรายการกับช่อง Spring News ซึ่งออกอากาศทางช่องทีวีดิจิทัลหมายเลข 19 ตั้งแต่วันที่ 1 พ.ค.ที่ผ่านมา ทำให้บริษัทสามารถรับรู้ยอดขายเข้ามาแล้วประมาณ 30 ล้านบาท โดยบริษัทตั้งเป้าจะมียอดขายจากการผลิตรายการในช่องดังกล่าวราว 50 ล้านบาท/เดือน ขณะเดียวกันบริษัทอยู่ระหว่างเจรจากับพันธมิตรช่องทีวีดิจิทัลเพิ่มเติมอีก แต่ยังไม่สามารถเปิดเผยรายละเอียดได้
ทั้งนี้ บริษัทยังคงเป้าหมายยอดขายปีนี้เติบโต 17% มาที่ระดับ 3.99 พันล้านบาท จากช่วงไตรมาส 1/61 บริษัทมียอดขายแล้ว 895.78 ล้านบาท ซึ่งเป็นไปตามการเติบโตของการจำหน่ายสินค้า และการบริการผ่านทุกช่องทาง ทั้งทางทีวีดิจิทัล และออนไลน์ รวมถึงการขยายร้านค้าปลีก (TV Direct Showcase)
สำหรับการขายผ่านช่องทางออนไลน์ในปีนี้ บริษัทยังมุ่งเน้นการทำตลาดผ่านช่องทางออนไลน์อย่างต่อเนื่อง โดยเฉพาะกับทาง Facebook รวมถึงร้านค้าออนไลน์ เช่น Shopee, Lazada และ Marketplace เป็นต้น ซึ่งตั้งเป้าหมายรายได้ปีนี้เติบโต 50% มาที่ 110 ล้านบาท จากปีก่อนที่ทำได้ 70 ล้านบาท
ส่วนแผนการขยายช่องทางการจำหน่าย บริษัทจะขยายสาขาเพิ่มอีก 8 สาขาในช่วงครึ่งหลังปีนี้ คาดว่าจะใช้งบลงทุนประมาณ 10 ล้านบาท  ซึ่งจะมีขนาดตั้งแต่ 40-50 ตารางเมตร/สาขา โดยในเดือนมิ.ย.61 บริษัทมีแผนขยายร้านค้าปลีก TV Direct Showcase ในต่างจังหวัดประมาณ 4 สาขา ซึ่งจะเน้นจังหวัดที่มีศักยภาพและแนวโน้มเศรษฐกิจเติบโตได้ดี เช่น เมืองท่องเที่ยว เมืองอุตสาหกรรม เพื่อเพิ่มยอดขายจากฐานลูกค้าเดิมควบคู่กับการขยายฐานลูกค้าใหม่
นอกจากนี้ บริษัทเตรียมเปิดให้บริการ DATA Center ในช่วงต้นไตรมาส 3/61 โดยคาดหวังจะมีรายได้ในปีนี้ประมาณ 18-20 ล้านบาท โดยเป็นการร่วมมือกับบริษัท ซอฟท์เดบู จำกัด ซึ่งเป็นผู้นำเข้าและจำหน่ายซอฟท์แวร์ รวมถึงพัฒนาระบบ e-Business และให้บริการบริหารดาต้าเซ็นเตอร์ จัดตั้งบริษัทย่อยบริษัท เมจิก พีวอท จำกัด มีทุนจดทะเบียน 30 ล้านบาท ซึ่ง TVD ถือหุ้นในสัดส่วน 60% และบริษัท ซอฟท์เดบู จำกัด ถือหุ้นในสัดส่วน 40% และมีการให้บริการเบื้องต้นอยู่ที่ 40 แร็ค
ด้านราคาหุ้น บริษัท ทีวี ไดเร็ค จำกัด (มหาชน) หรือ TVD ณ เวลา 13.49 น. อยู่ที่ระดับ 1.72 บาท เพิ่มขึ้น 0.08 บาท หรือ 4.88% สูงสุดที่ระดับ 1.72 บาท ต่ำสุดที่ระดับ 1.61 บาท ด้วยมูลค่าการซื้อขาย 0.77 ล้านบาท
